Predkladacia správa

Prechodný fond (Transition Facility) bol vytvorený na obdobie rokov 2004 – 2006 na základe článku 34, Zmluvy o pristúpení na financovanie aktivít v oblasti budovania inštitúcií v nových členských štátoch a svojím zameraním nahrádza Národný program PHARE. Cieľom Prechodného fondu je pokračovanie v podpore nových členských štátov v ich úsilí posilňovania administratívnych kapacít na implementáciu a presadzovanie legislatívy spoločenstva.

Obsahom predkladanej správy je prehľad uskutočnených krokov útvaru Národného koordinátora zahraničnej pomoci od vyhlásenia programovania Prechodného fondu na rok 2005 a prehľad podporených projektových návrhov spolu s rozpočtami a spolufinancovaním hradeným zo štátneho rozpočtu.

Alokácia, ktorú vyčlenila Európska komisia pre Slovenskú republiku v rámci Národného programu pre Prechodný fond - komponent harmonizácie s právom EÚ a budovanie inštitúcií pre rok 2005 je 10 mil. EUR. Celková alokácia pre Slovenskú republiku za roky 2004 až 2006 by mala predstavovať približne 29,3 mil. EUR.

  Po posúdení projektov útvarom národného koordinátora zahraničnej pomoci a zástupcami Európskej komisie a po viacnásobných negociáciách a úpravách projektov bol predložený finálny zoznam 20 projektov v celkovej výške 10 mil. EUR.  

Predložené projektové zámery zohľadňujú zásady vyplývajúce z pokynov Európskej komisie pre programovanie Prechodného fondu a sú v súlade s prioritnými oblasťami podporovanými v rámci programovania Prechodného fondu.

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.